PMIndiaData/PMIndiaSum huggingface dataset:
ଟିସିଏଲରୁ ଏଚପିଆଇଏଲକୁ ବଳକା ଜମି ହସ୍ତାନ୍ତର ଏବଂ ପୃଥକୀକରଣ ପ୍ରସ୍ତାବକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଦୂରସଂଚାର ବିଭାଗର ରାଷ୍ଟ୍ରାୟତ୍ତ ପ୍ରତିଷ୍ଠାନ ହେମିସ୍ଫିଅର ପ୍ରପର୍ଟିଜ ଇଣ୍ଡିଆ ଲିଃ (ଏଚପିଆଇଏଲ)ର ପ୍ରଶାସନିକ ନିୟନ୍ତ୍ରଣ ଆବାସ ଏବଂ ସହରାଂଚଳ ବ୍ୟାପାର ମନ୍ତ୍ରଣାଳୟକୁ ସ୍ଥାନାନ୍ତର କରିବା ପ୍ରସ୍ତାବକୁ ଅନୁମୋଦନ କରାଯାଇଛି । କମ୍ପାନୀକୁ 700 କୋଟି ଟଙ୍କାର ଇକ୍ୟୁଟି ରାଶି ପ୍ରଦାନ କରିବା ଏବଂ ଭାରତ ସରକାରଙ୍କ 51 କୋଟି ଟଙ୍କାର ପ୍ରତିଭୂତି ଋଣ ଦେବା ପରେ ଦିଆଯାଇଛି । ବଳକା ଜମିର ପୃଥକୀକରଣ ପରିଚାଳନା ଯୋଜନା ଲାଗୁ କରିବା ପରେ ଦିଆଯାଇଛି । ବିବରଣୀ : (କ) ଘରୋଇ ପ୍ଲେସମେଂଟ ଆଧାରରେ 10 ଟଙ୍କା ସମମୂଲ୍ୟର 70 କୋଟି ସଂଚିତ ପରିଶୋଧ ପରେ ଫେରସ୍ତ ଯୋଗ୍ୟ ମାନ୍ୟତା ଶେୟାର ଅଧିଗୃହିତ କରିବା ଲାଗି ହେମିସ୍ଫିୟର ପ୍ରପର୍ଟି ଇଣ୍ଡିଆ ଲିମିଟେଡ କମ୍ପାନୀରେ 700 କୋଟି ଟଙ୍କାର ଇକ୍ୟୁଟି ନିବେଶ କରାଯାଇଥିଲା । ଏଥିସହିତ ଭାରତ ସରକାରଙ୍କ ପକ୍ଷରୁ ପ୍ରତିଭୂତି ଋଣ ମାଧ୍ୟମରେ 51 କୋଟି ଟଙ୍କା ଦିଆଯାଇଥିଲା । ଯାହାର କୁପନ ଦର/ସୁଧ ଦର ଆର୍ଥିକ ବ୍ୟାପାର ବିଭାଗ ଦ୍ୱାରା ନିର୍ଦ୍ଧାରଣ କରାଯିବ ଏବଂ ଯୋଜନାକୁ ଲାଗୁ କରାଯିବ । (ଖ) ରିୟଲ ଇଷ୍ଟେଟ କାରବାରରେ ଏଚପିଆଇଏଲକୁ ପ୍ରତ୍ୟକ୍ଷ ବିଦେଶୀ ନିବେଶ ସମ୍ପର୍କରେ ଭାରତ ସରକାରଙ୍କ ନୀତିରୁ ଛାଡ଼ ପ୍ରଦାନ କରାଯିବା । (ଗ) ଏଚପିଆଇଏଲକୁ ଶକ୍ତି ବିକେନ୍ଦ୍ରିକ କରିବା, ଯାହାଦ୍ୱାରା ବିକ୍ରି, ଦୀର୍ଘକାଳୀନ ଚୁକ୍ତି ଏବଂ ଜମିର ବିକ୍ରି ସହିତ ବୁଝାମଣାପତ୍ରର ଉଦ୍ଦେଶ୍ୟକୁ ପ୍ରଭାବୀ କରିବା ଲାଗି ଉଚିତ ନିଷ୍ପତ୍ତି ନିଆଯାଇପାରିବ । (ଘ) ଦୂରସଂଚାର ମନ୍ତ୍ରଣାଳୟ ଅନ୍ତର୍ଗତ ଦୂରସଂଚାର ବିଭାଗ ଠାରୁ ଆବାସ ଏବଂ ସହରାଂଚଳ ବ୍ୟାପାର ମନ୍ତ୍ରଣାଳୟକୁ ଇକ୍ୟୁଟି ଶେୟାର ହସ୍ତାନ୍ତର ଏବଂ ଏଚପିଆଇଏଲ ପରିଚାଳନା ନିୟନ୍ତ୍ରଣକୁ ସ୍ଥାନାନ୍ତର କରିବା । (ଙ) ଦୂରସଂଚାର ମନ୍ତ୍ରଣାଳୟ ଠାରୁ ଆବାସ ଏବଂ ସହରାଂଚଳ ବ୍ୟାପାର ମନ୍ତ୍ରଣାଳୟକୁ ଇକ୍ୟୁଟି ଶେୟାର ହସ୍ତାନ୍ତର କରିବା, ଇକ୍ୟୁଟି ନିବେଶ ଏବଂ ପରିଚାଳନା ଯୋଜନା ଲାଗୁ କରିବା ଲାଗି ଦୂର ସଂଚାର ବିଭାଗକୁ ଅଧିକାର ପ୍ରଦାନ କରିବା । ଲାଭ : ଏହାଦ୍ୱାରା ବଳକା ଜମି ଟାଟା କମ୍ୟୁନିକେସନ ଲିମିଟେଡ ଠାରୁ ପୃଥକ ହୋଇ ହେମିସ୍ଫିୟର ପ୍ରପର୍ଟିଜ ଇଣ୍ଡିଆ ଲିମିଟେଡ (ଏଚପିଆଇଏଲ)ର ହୋଇଯିବ ଏବଂ ଏଚପିଆଇଏଲର କାର୍ଯ୍ୟ ଆହୁରି ସହଜ ଭାବେ ଚାଲିପାରିବ । କାର୍ଯ୍ୟକାରୀ ରଣନୀତି ଏବଂ ଲକ୍ଷ୍ୟ : କ୍ୟାବିନେଟ ଏହି ପ୍ରସ୍ତାବକୁ ଉଚିତ ଅନୁମୋଦନ କରିବା ପରେ ବଳକା ଜମି ଟିସିଏଲ ଠାରୁ ଏଚପିଆଇଏଲକୁ ଷ୍ଟାମ୍ପ ଡ୍ୟୁଟିର ପରିଶୋଧ ଉପରେ ସ୍ଥାନାନ୍ତର କରିଦିଆଯିବ । ଯେପରିକି ଟିସିଏଲ ଦ୍ୱାରା ସୂଚିତ କରାଯାଇଛି, ଜାତୀୟ କମ୍ପାନୀ ଆଇନ ଟ୍ରିବ୍ୟୁନାଲ(ଏସିଏଲଟି) ଦ୍ୱାରା ପରିଚାଳନା ଯୋଜନାକୁ ଅନୁମତି ଦେବା ଲାଗି ପାଖାପାଖି 7 ରୁ 8 ମାସର ଆବଶ୍ୟକତା ପଡ଼ିବ । ଏନସିଏଲଟି ଦ୍ୱାରା ଏହାକୁ ଅନୁମତି ମିଳିବା ପରେ ସାମିଲ ହୋଇଥିବା ବିଭିନ୍ନ ପଦକ୍ଷେପକୁ ଲାଗୁ କରିବାରେ 5 ରୁ 6 ମାସର ଆବଶ୍ୟକତା ପଡ଼ିବ । ସମ୍ପୂର୍ଣ୍ଣ ଭାବେ ନିଷ୍ପତ୍ତିକୁ ଲାଗୁ କରିବା ଲାଗି ଏକ ବର୍ଷ ସମୟ ଲାଗିବ ।
ଉତ୍ତରପ୍ରଦେଶ ନିବେଶକ ଶିଖର ସମ୍ମିଳନୀ-2018 କୁ ସମ୍ବୋଧିତ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଲକ୍ଷ୍ନୌଠାରେ ଉତ୍ତର ପ୍ରଦେଶ ନିବେଶକ ଶିଖର ସମ୍ମିଳନୀ-2018 କୁ ଉଦ୍ଘାଟନ ପୂର୍ବକ ସମ୍ବୋଧିତ କରିଥିଲେ । ଯେତେବେଳେ ପରିବର୍ତ୍ତନ ଆସେ ତାହା ସମସ୍ତଙ୍କ ଦୃଷ୍ଟିଗୋଚର ହୁଏ ଏବଂ ଏହାର ପ୍ରଭାବ ବିଭିନ୍ନ ସ୍ତରରେ ଉପଲବ୍ଧ ହୋଇଥାଏ । ଉତ୍ତରପ୍ରଦେଶ ନିବେଶକ ଶିଖର ସମ୍ମିଳନୀ-2018 ଏହି ପରିବର୍ତ୍ତନର ଏକ ଜ୍ୱଳନ୍ତ ଉଦାହରଣ ବୋଲି କହିଛନ୍ତି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ । ସେ କହିଥିଲେ ଯେ ଏତେ ବଡ ନିବେଶକ ସମ୍ମିଳନୀ ଆୟୋଜନ କରିଥିବାରୁ ଉତ୍ତରପ୍ରଦେଶ ସରକାର ଧନ୍ୟବାଦର ପାତ୍ର । ଏଭଳି ସମ୍ମିଳନୀ ଉତ୍ତରପ୍ରଦେଶକୁ ପୁଂଜି ନିବେଶ ମାନଚିତ୍ରରେ ସ୍ୱତନ୍ତ୍ର ସ୍ଥାନ ଦେବ ଏବଂ ଖୁବ୍ ଅଳ୍ପ ସମୟ ମଧ୍ୟରେ ଏହି ରାଜ୍ୟ ବିକାଶ ଓ ସମୃଦ୍ଧିର ମାର୍ଗରେ ଆଗୁସାର ହୋଇଥିବାରୁ ପ୍ରଧାନମନ୍ତ୍ରୀ ସାଧୁବାଦ ଜଣାଇଥିଲେ । ସେ କହିଥିଲେ ଉତ୍ତରପ୍ରଦେଶରେ ସମସ୍ତ ପ୍ରକାର ସମ୍ବଳ ଓ ସାମର୍ଥ୍ୟ ଭରପୂର ହୋଇ ରହିଛି । କୃଷି କ୍ଷେତ୍ରରେ ଏହି ରାଜ୍ୟର ଶକ୍ତି ଓ ସାମର୍ଥ୍ୟ ଅନନ୍ୟ । ରାଜ୍ୟରେ ଅନେକ ଦିନ ଧରି ଚାଲିଥିବା ନକାରାତ୍ମକ ବାତାବରଣକୁ ସକାରାତ୍ମକ ଓ ଆଶା ଓ ଆକାଂକ୍ଷାର ବାତାବରଣରେ ପରିଣତ କରାଯାଇଥିବାରୁ ପ୍ରଧାନମନ୍ତ୍ରୀ ରାଜ୍ୟ ମୁଖ୍ୟମନ୍ତ୍ରୀ ଶ୍ରୀ ଯୋଗୀ ଆଦିତ୍ୟନାଥଙ୍କୁ ପ୍ରଶଂସା କରିଥିଲେ । ବିଭିନ୍ନ ଉଦ୍ୟୋଗ କ୍ଷେତ୍ର ପାଇଁ ରାଜ୍ୟସରକାର ଏବେ ପୃଥକ ପୃଥକ ନୀତି ଗ୍ରହଣ କରୁଛନ୍ତି । କୃଷକ, ମହିଳା ଓ ଯୁବଗୋଷ୍ଠୀକୁ ଦିଆଯାଇଥିବା ପ୍ରତିଶୃତି ପୂରଣ କରିବା ଦିଗରେ ରାଜ୍ୟ ସରକାର ଅତ୍ୟନ୍ତ ଗୁରୁତ୍ୱର ସହ କାମ କରୁଛନ୍ତି । ଉତ୍ତରପ୍ରଦେଶ ସରକାର ଏବେ “ଏକ ଜିଲା, ଏକ ଉତ୍ପାଦ” ସ୍କିମ ଆରମ୍ଭ କରିଛନ୍ତି ଯାହାକି ବିନିର୍ମାଣ କ୍ଷେତ୍ରକୁ ପରିବ୍ୟାପ୍ତ କରିବ । କେନ୍ଦ୍ର ସରକାରଙ୍କର ସ୍କିଲ ଇଣ୍ଡିଆ ମିଶନ୍, ଷ୍ଟାଣ୍ଡ ଅପ ଇଣ୍ଡିଆ, ଷ୍ଟାର୍ଟ ଅପ ଇଣ୍ଡିଆ ଏବଂ ପ୍ରଧାନମନ୍ତ୍ରୀ ମୁଦ୍ରା ଯୋଜନା ରାଜ୍ୟ ସରକାରଙ୍କ “ଏକ ଜିଲା, ଏକ ଉତ୍ପାଦ” ସ୍କିମ ପାଇଁ ବେଶ ସହାୟକ ଓ ଫଳପ୍ରଦ ହେବ । ସେ କହିଥିଲେ ଯେ କେନ୍ଦ୍ର ସରକାର କୃଷି କ୍ଷେତ୍ରରୁ ଉତ୍ପାଦିତ ସାମଗ୍ରୀ ଯେପରି ଶୀଘ୍ର ପଚିସଢି ନଷ୍ଟ ନହୁଏ ତାକୁ ଦୃଷ୍ଟିରେ ରଖି ଉତ୍ପାଦ ସଂରକ୍ଷଣ କାର୍ଯ୍ୟକ୍ରମ ସ୍ୱରୂପ ପ୍ରଧାନମନ୍ତ୍ରୀ କିଷାନ ସଂପଦା ସ୍କିମ ଆରମ୍ଭ କରିଛନ୍ତି । ଉତ୍ତରପ୍ରଦେଶରେ ବହୁଳ ଭାବେ ଆଖୁ ଚାଷ ହୋଇଥାଏ । ଏହା ଇଥାନଲ ଉତ୍ପାଦନ ଦିଗରେ ବିଶେଷଭାବେ ସହାୟକ ହେବ । ଉତ୍ତର ପ୍ରଦେଶରେ ପ୍ରତିରକ୍ଷା ଉତ୍ପାଦନ ଶିଳ୍ପ କରିଡର ନିର୍ମାଣ କରାଯିବ ବୋଲି ପ୍ରଧାନମନ୍ତ୍ରୀ ଏହି ଅବସରରେ ସୂଚନା ଦେଇଥିଲେ । ଏ ପ୍ରକାର ଉଦ୍ୟୋଗ ବୁନ୍ଦେଲଖଣ୍ଡ ଅଂଚଳର ବିକାଶକୁ ତ୍ୱରାନ୍ୱିତ କରିବ । ଆସନ୍ତା ବର୍ଷ ପ୍ରୟାଗଠାରେ ଅନୁଷ୍ଠିତ ହେବାକୁ ଯାଉଥିବା କୁମ୍ଭ ମେଳା ବିଶ୍ୱର ସର୍ବବୃହତ ସାଂସ୍କୃତିକ ସଂଗମର ଅନ୍ୟତମ ମହତ୍ୱପୂର୍ଣ୍ଣ ଘଟଣାବଳୀ ହେବ ବୋଲି ପ୍ରଧାନମନ୍ତ୍ରୀ କହିଥିଲେ ।
ନଭେମ୍ବର ୩ ତାରିଖରେ ଭିଜିଲାନ୍ସ ସଚେତନତା ସପ୍ତାହ କାର୍ଯ୍ୟକ୍ରମକୁ ସମ୍ବୋଧିତ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନଭେମ୍ବର ୩ ତାରିଖ ପୂର୍ବାହ୍ନ ୧୧ଟାରେ ନୂଆଦିଲ୍ଲୀ ସ୍ଥିତ ବିଜ୍ଞାନ ଭବନରେ କେନ୍ଦ୍ରୀୟ ଭିଜିଲାନ୍ସ କମିଶନ (ସିଭିସି) ଙ୍କ ଭିଜିଲାନ୍ସ ସଚେତନତା ସପ୍ତାହ କାର୍ଯ୍ୟକ୍ରମକୁ ସମ୍ବୋଧିତ କରିବେ । ଏହି ଅବସରରେ ପ୍ରଧାନମନ୍ତ୍ରୀ ସିଭିସିଙ୍କ ନୂତନ ଅଭିଯୋଗ ପରିଚାଳନା ସିଷ୍ଟମ ପୋର୍ଟାଲ ଶୁଭାରମ୍ଭ କରିବେ । ନାଗରିକମାନଙ୍କୁ ସେମାନଙ୍କର ଅଭିଯୋଗର ସ୍ଥିତି ଉପରେ ନିୟମିତ ଭାବେ ସର୍ବଶେଷ ସୂଚନା ପ୍ରଦାନ କରିବାକୁ ପୋର୍ଟାଲ କଳ୍ପନା କରାଯାଇଛି । ସେ ନୈତିକତା ଏବଂ ଉତ୍ତମ ଅଭ୍ୟାସ ଉପରେ ଏକ ସଚିତ୍ର ପୁସ୍ତକ ମଧ୍ୟ ଉନ୍ମୋଚନ କରିବେ; ସାର୍ବଜନୀନ କ୍ରୟ ଉପରେ “ପ୍ରତିଷେଧକ ଭିଜିଲାନ୍ସ” ଏବଂ ସ୍ୱତନ୍ତ୍ର ଅଙ୍କ “ଭିଜିଆଇ–ବାଣୀ” ଉପରେ ସର୍ବୋତ୍ତମ ଅଭ୍ୟାସଗୁଡ଼ିକର ସଂକଳନ । ଜୀବନର ସମସ୍ତ କ୍ଷେତ୍ରରେ ସାଧୁତାର ବାର୍ତ୍ତା ପ୍ରଚାର କରିବାରେ ସମସ୍ତ ହିତାଧିକାରୀଙ୍କୁ ଏକାଠି କରିବା ପାଇଁ ସିଭିସି ପ୍ରତିବର୍ଷ ଭିଜିଲାନ୍ସ ସଚେତନତା ସପ୍ତାହ ପାଳନ କରିଥାନ୍ତି । ଚଳିତ ବର୍ଷ ଏହା ୩୧ ଅକ୍ଟୋବରରୁ ୬ ନଭେମ୍ବର ମଧ୍ୟରେ “ଏକ ବିକଶିତ ରାଷ୍ଟ୍ର ପାଇଁ ଦୁର୍ନୀତିମୁକ୍ତ ଭାରତ” ବିଷୟବସ୍ତୁ ସହିତ ପାଳନ କରାଯାଉଛି । ଭିଜିଲାନ୍ସ ସଚେତନତା ସପ୍ତାହର ଉପରୋକ୍ତ ବିଷୟବସ୍ତୁ ଉପରେ ସିଭିସିଙ୍କ ଦ୍ୱାରା ପରିଚାଳିତ ଦେଶବ୍ୟାପୀ ପ୍ରବନ୍ଧ ପ୍ରତିଯୋଗିତାରେ ଶ୍ରେଷ୍ଠ ପ୍ରବନ୍ଧ ଲେଖିଥିବା ପାଞ୍ଚ ଜଣ ଛାତ୍ରଛାତ୍ରୀଙ୍କୁ ପ୍ରଧାନମନ୍ତ୍ରୀ ପୁରସ୍କାର ମଧ୍ୟ ପ୍ରଦାନ କରିବେ ।
ପ୍ରଧାନମନ୍ତ୍ରୀଙ୍କୁ ଭେଟିଲେ ଶ୍ରୀ ତ୍ରିଦଣ୍ଡୀ ଶ୍ରୀମନନାରାୟଣ ରାମାନୁଜ ଚିନ୍ନା ଜୀୟାର ସ୍ଵାମିଜୀ

ଶ୍ରୀ ତ୍ରିଦଣ୍ଡୀ ଶ୍ରୀମନନାରାୟଣ ରାମାନୁଜ ଚିନ୍ନା ଜିୟାର ସ୍ୱାମିଜୀ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ସହିତ ସାକ୍ଷାତ କରିଛନ୍ତି । ଆସନ୍ତା ବର୍ଷ ରାମାନୁଜ ଚାର୍ଯ୍ୟ ସ୍ୱାମୀଙ୍କର ଏକ ହଜାର ତମ ଜୟନ୍ତୀ ପାଳନ କରାଯିବ । ଏହି ଅବସରରେ ଆୟୋଜିତ ହେବାକୁ ଥିବା ବିଭିନ୍ନ କାର୍ଯ୍ୟକ୍ରମ ବିଷୟରେ ସ୍ୱାମିଜୀ ପ୍ରଧାନମନ୍ତ୍ରୀଙ୍କୁ ଅବଗତ କରାଇଥିଲେ । ସେ କହିଥିଲେ ଯେ ଏହି ଜୟନ୍ତୀ ଅବସରରେ ହାଇଦ୍ରାବାଦଠାରେ ରାମାନୁଜ ଚାର୍ଯ୍ୟ ସ୍ୱାମୀଙ୍କର 216 ଫୁଟ ଉଚ୍ଚର ଧାତୁ ନିର୍ମିତ ପ୍ରତିମା ପ୍ରତିଷ୍ଠା କରାଯିବାର ପ୍ରସ୍ତାବ ରହିଛି । ମହାନ ଆଧ୍ୟାତ୍ମିକ ଗୁରୁ ରାମାନୁଜ ଚାର୍ଯ୍ୟ ସ୍ୱାମୀଙ୍କର ଜନ୍ମ 1017 ଖ୍ରୀଷ୍ଟାବ୍ଦରେ ହୋଇଥିଲା ।
ବିଜ୍ଞାନ, ପ୍ରଯୁକ୍ତି, କୃଷି ଆଦି କ୍ଷେତ୍ରରେ ଆପୋସ ଲାଭ ନିମନ୍ତେ ଭାରତ, ବେଲାରୁଷ ମଧ୍ୟରେ ବୈଜ୍ଞାନିକ ଓ ବୈଷୟିକ ସହଯୋଗ ଚୁକ୍ତିକୁ କେନ୍ଦ୍ର କ୍ୟାବିନେଟ ଅନୁମୋଦନ

ବିଜ୍ଞାନ, ପ୍ରଯୁକ୍ତି, କୃଷି ଆଦି କ୍ଷେତ୍ରରେ ଆପୋସ ଲାଭ ନିମନ୍ତେ ସହଯୋଗ ଲାଗି ଭାରତୀୟ ଜାତୀୟ ବିଜ୍ଞାନ ଏକାଡେମୀ (ଆଇଏନଏସଏ) ଏବଂ ବେଲାରୁଷର ନେସନାଲ ଏକାଡେମୀ ଅଫ ସାଇନ୍ସେସ ମଧ୍ୟରେ ସ୍ୱାକ୍ଷରିତ ଚୁକ୍ତି ସମ୍ପର୍କରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅବଗତ କରାଯାଇଛି । ଏହି ଚୁକ୍ତି ବେଲାରୁଷର ରାଷ୍ଟ୍ରପତି ମହାମହିମ ଆଲେକଜାଣ୍ଡାର ଲୁକାଶେଙ୍କୋଙ୍କ ଗସ୍ତ ସମୟରେ ନୂଆଦିଲ୍ଲୀରେ 12 ସେପ୍ଟେମ୍ବର 2017ରେ ସ୍ୱାକ୍ଷରିତ ହୋଇଥିଲା । ଏହାର ଉଦ୍ଦେଶ୍ୟ ହେଉଛି – ଭାରତ ଏବଂ ବେଲାରୁଷର ବିଶ୍ଵ ସ୍ତରୀୟ ପ୍ରତିଯୋଗିତାମୂଳକ ପ୍ରଯୁକ୍ତିର ଚୟନ, ମୂଲ୍ୟାଙ୍କନ, ବିକାଶ ଏବଂ ବାଣିଜ୍ୟକରଣ । ଏହା ଦୁଇ ଦେଶ ମଧ୍ୟରେ ବୈଜ୍ଞାନିକ ଏବଂ ଆର୍ଥିକ ଲାଭ ନିମନ୍ତେ ଗବେଷଣା, ବିଜ୍ଞାନ, ପ୍ରଯୁକ୍ତି ହସ୍ତାନ୍ତରଣ, ଗସ୍ତର ଆଦାନପ୍ରଦାନ ଏବଂ ମିଳିତ କର୍ମଶାଳା ମାଧ୍ୟମରେ ସଂସ୍ଥାଗୁଡ଼ିକୁ ସହଯୋଗ କରିବା, ଯାହା ବୈଜ୍ଞାନିକ ଏବଂ ଆର୍ଥିକ ଲାଭ ଦିଗରେ ବାଟ କଢେଇ ନେବ ।
ଦକ୍ଷିଣ ଏସୀୟ ଉପଗ୍ରହ- କିଛି ଗୁରୁତ୍ଵପୂର୍ଣ୍ଣ ତଥ୍

• ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦକ୍ଷିଣ ଏସୀୟ ପଡ଼ୋଶୀ ରାଷ୍ଟ୍ର ମାନଙ୍କୁ ମହାକାଶରେ ଏକ ବିଶେଷ ଉପହାର ଦେବା ପରେ ମହାକାଶ କୂଟନୀତି ଏକ ନୂତନ ସୋପାନରେ ପହଞ୍ଚିଛି । • ପଡ଼ୋଶୀ ରାଷ୍ଟ୍ର ଗୁଡିକୁ ବୀନା ମୂଲ୍ୟରେ ଏକ ଯୋଗାଯୋଗ ଉପଗ୍ରହ ବ୍ୟବାହାର କରିବା ଲାଗି ଦେବା ବୋଧହୁଏ ବିଶ୍ଵର ଅନ୍ୟ କୌଣସି ଠାରେ ଦେଖିବାକୁ ମିଳିନାହିଁ । • 2 ଟନ ଓଜନର ଏହି ଉପଗ୍ରହ ନିର୍ମାଣ ଲାଗି 3 ବର୍ଷ ଲାଗିଛି ଏବଂ ଏଥି ପାଇଁ 230 କୋଟି ଟଙ୍କା ବ୍ୟୟ କରାଯାଇଛି । • ସମଗ୍ର ଦକ୍ଷିଣ ଏସିଆ ଉପରେ ଏହାର ପଦଚିହ୍ନ ପରିବ୍ୟାପ୍ତ ହୋଇଛି । • ଦକ୍ଷିଣ ଏସିଆ ଉପଗ୍ରହରେ 12 କେୟୁ ବ୍ୟାଣ୍ଡର ଟ୍ରାନ୍ସପଣ୍ଡର ଲାଗିଛି ଯାହାକୁ ଭାରତର ପଡୋଶୀମାନେ ଯୋଗାଯୋଗ ବ୍ୟବସ୍ଥାର ବିସ୍ତାର ନିମନ୍ତେ ଉପଯୋଗ କରିପାରିବେ । • ପ୍ରତେକ ଦେଶ ହାରାହାରି ଗୋଟିଏ ଟ୍ରାନ୍ସପଣ୍ଡର ଗ୍ରହଣ କରିବାର ସୁବିଧା ପାଇବେ ଯେଉଁଥିରେ ସେମାନେ ନିଜସ୍ଵ ପ୍ରୋଗ୍ରାମିଙ୍ଗ ସଂଯୋଗ କରିପାରିବେ । • ଏହି ଉପଗ୍ରହ ଦିଟିଏଚ, ଟେଲିଭିଜନ, ଭିସାଟ ଲିଙ୍କ, ଟେଲି ଏଜୁକେଶନ, ଟେଲି ମେଡିସିନ ଏବଂ ବିପର୍ଯ୍ୟୟ ପରିଚାଳନା ସହଯୋଗ ଭଳି ସୁବିଧା ଯୋଗାଇଦେବ । ଭୂକମ୍ପ, ବାତ୍ୟା, ବନ୍ୟା ଏବଂ ସୁନାମୀ ଭଳି ପ୍ରାକୃତିକ ବିପର୍ଯ୍ୟୟ ସ୍ଥିତିରେ ଏହି ଉପଗ୍ରହ ସଂଚାର ଲିଙ୍କ ଯୋଗାଇଦେବ । • ଏହି ଉପଗ୍ରହ ଦ୍ଵାରା ଉପକୃତ ହେଉଥିବା 7 ଟି ଦକ୍ଷିଣ ଏସୀୟ ରାଷ୍ଟ୍ର ମୁଖ୍ୟମନେ ଭିଡିଓ କନଫେରେନ୍ସିଂ ଜରିଆରେ ଉପଗ୍ରହ ପ୍ରକ୍ଷେପଣ ସମାରୋହକୁ ଉପଭୋଗ କରିଥିଲେ ।
ଶ୍ରୀ ଗୁରୁ ଗୋବିନ୍ଦ ସିଂହ ଜୀ ମହାରାଜଙ୍କ 350ତମ ଜନ୍ମ ବାର୍ଷିକୀ ଉତ୍ସବରେ ପ୍ରଧାନମନ୍ତ୍ରୀଙ୍କ ଯୋଗଦାନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି (05.01.2017) ପାଟନାଠାରେ ଶ୍ରୀ ଗୁରୁ ଗୋବିନ୍ଦ ସିଂହ ଜୀ ମହାରାଜଙ୍କ 350ତମ ଜନ୍ମ ବାର୍ଷିକୀ ସମାରୋହରେ ଯୋଗଦେଇଥିଲେ । ଏହି ସମାରୋହର ସ୍ମାରକୀ ସ୍ଵରୂପ ଏକ ଡାକ ଟିକଟ ଉନ୍ମୋଚନ କରାଯାଇଥିଲା । ଏହି ଅବସରରେ ଉଦ୍ବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ, ବିଶ୍ଵବାସୀ ଜାଣିବା ଉଚିତ ଯେ, ଗୁରୁ ଗୋବିନ୍ଦ ସିଂହ ଜୀ କିଭଳି ବିଶାଳ ସଂଖ୍ୟାରେ ଜନମାନସକୁ ପ୍ରେରଣା ଯୋଗାଇଥିଲେ । ଗୁରୁ ଗୋବିନ୍ଦ ସିଂହ ଜ୍ଞାନକୁ ତାଙ୍କ ବାଣୀର ପ୍ରମୁଖ ବିନ୍ଦୁ ଭାବେ ସ୍ଥାନ ଦେଇଥିଲେ ଏବଂ ଏହି ଆଦର୍ଶ ଓ ଚିନ୍ତନ ମାଧ୍ୟମରେ ଅନେକ ଲୋକଙ୍କୁ ଓ ଅନୁଗାମୀଙ୍କୁ ପ୍ରେରଣା ଦେଇଥିଲେ । ବୀରତ୍ଵ ବ୍ୟତୀତ ଗୁରୁ ଗୋବିନ୍ଦ ସିଂହଙ୍କ ବ୍ୟକ୍ତିତ୍ଵର ଅନେକ ମହତ୍ଵପୂର୍ଣ୍ଣ ଦିଗ ରହିଥିଲା ଯାହାକି ସମସ୍ତଙ୍କ ପାଇଁ ପ୍ରେରଣାଦାୟକ । ଗୁରୁ ଗୋବିନ୍ଦ ସିଂହ ସାମାଜିକ ବାଛ ବିଚାରରେ କେବେହେଲେ ବିଶ୍ଵାସ କରୁନଥିଲେ ଏବଂ ସମସ୍ତଙ୍କୁ ସମାନ ଦୃଷ୍ଟିରେ ଦେଖୁଥିଲେ । ବିହାରରେ ନିଶାମୁକ୍ତି ଅଭିଯାନ ପାଇଁ ସେଠାକାର ମୁଖ୍ୟମନ୍ତ୍ରୀ ଶ୍ରୀ ନୀତିଶ କୁମାରଙ୍କ ପ୍ରୟାସକୁ ପ୍ରଶଂସା କରି ପ୍ରଧାନମନ୍ତ୍ରୀ କହିଥିଲେ ଯେ, ଏହା ରାଜ୍ୟର ଭବିଷ୍ୟତ ପିଢୀକୁ ଧ୍ଵଂସ ମୁଖରୁ ରକ୍ଷା କରିବ । ରାଷ୍ଟ୍ରୀୟ ପ୍ରଗତିରେ ବିହାର ଏକ ପ୍ରମୁଖ ଭୂମିକା ଗ୍ରହଣ କରିବା ବୋଲି ପ୍ରଧାନମନ୍ତ୍ରୀ ଦୃଢୋକ୍ତି ପ୍ରକାଶ କରିଥିଲେ ।
ଏସୀୟ କ୍ରୀଡା 2018ରେ ଶ୍ରେଷ୍ଠ ପ୍ରଦର୍ଶନ ପାଇଁ ଭାରତୀୟ ଦଳକୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ଏସୀୟ କ୍ରୀଡା 2018ରେ ଶ୍ରେଷ୍ଠ ପ୍ରଦର୍ଶନ ପାଇଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତୀୟ ଦଳକୁ ଅଭିନନ୍ଦନ ଜଣାଇଛନ୍ତି । “ଏସୀୟ କ୍ରୀଡା 2018 ଶେଷ ହୋଇଥିବା ବେଳେ ମୁଁ ପୁଣି ଥରେ ଭାରତୀୟ ଦଳକୁ ସେମାନଙ୍କର ଉଚ୍ଚକୋଟୀର ପ୍ରଦର୍ଶନ ପାଇଁ ଅଭିନନ୍ଦନ ଜଣାଉଛି । ଏସୀୟ କ୍ରୀଡା ଇତିହାସରେ ଏହା ହେଉଛି ଭାରତର ଶ୍ରେଷ୍ଠ ପ୍ରଦର୍ଶନ । ଏହି କ୍ରୀଡାରେ ଭାଗ ନେଇଥିବା ପ୍ରତ୍ୟେକ କ୍ରୀଡାବିତ ହେଉଛନ୍ତି ଭାରତ ପାଇଁ ଗର୍ବ । ଏସୀୟ କ୍ରୀଡା 2018 ସମୟରେ ଆମେ ଐତିହାସିକ ଭାବେ ଶକ୍ତିଶାଳୀ ଥିବା କ୍ରୀଡ଼ାମାନଙ୍କରେ ଆମର ପ୍ରଦର୍ଶନକୁ ଆହୁରି ଶାଣିତ କରିଛୁ ଏବଂ ପୂର୍ବରୁ ଭଲ କରୁନଥିବା କ୍ରୀଡ଼ାମାନଙ୍କରେ ମଧ୍ୟ ଉତ୍ତମ ପ୍ରଦର୍ଶନ କରି ଗୌରବ ହାସଲ କରିଛୁ । ଏହା ହେଉଛି ଏକ ସକାରାତ୍ମକ ଲକ୍ଷଣ ଏବଂ ଭାରତୀୟ କ୍ରୀଡ଼ାର ଭବିଷ୍ୟତ ପାଇଁ ଶୁଭ ସୂଚନା । ମୁଁ ସମସ୍ତ କ୍ରୀଡାବିତମାନଙ୍କର ପ୍ରଶିକ୍ଷକ, ସହାୟକ କର୍ମକର୍ତ୍ତା, ପିତାମାତା ଏବଂ ବନ୍ଧୁମାନଙ୍କୁ ଅଭିବାଦନ ଜଣାଉଛି । ଆମର ଚାମ୍ପିଅନମାନଙ୍କୁ ନିୟମିତ ଭାବେ ସମର୍ଥନ କରୁଥିବାରୁ ଆପଣମାନଙ୍କୁ ଧନ୍ୟବାଦ । ସେମାନଙ୍କର ଉଜ୍ଜ୍ୱଳ ଭବିଷ୍ୟତ ପାଇଁ ମୁଁ ସମସ୍ତ କ୍ରୀଡାବିତମାନଙ୍କୁ ଶୁଭକାମନା ଜଣାଉଛି । ଏପରି ଏକ ସ୍ମରଣୀୟ ଏସୀୟ କ୍ରୀଡା 2018ର ଆୟୋଜନ କରିଥିବାରୁ ମୁଁ ରାଷ୍ଟ୍ରପତି ଜୋକୋ ୱିଡୋଡୋ ଏବଂ ଇଣ୍ଡୋନେସିଆର ସମସ୍ତ ଜନସାଧାରଣଙ୍କୁ ଅଭିନନ୍ଦନ ଜଣାଉଛି । ଏହି କ୍ରୀଡାରେ କ୍ରୀଡାବିତମାନଙ୍କ ଦ୍ୱାରା ଚମତ୍କାର ପ୍ରଦର୍ଶନ ଦେଖିବାକୁ ମିଳିଛି ଏବଂ ଏଥିରେ ଖେଳୁଆଡ ଭାବନା ପ୍ରତିଫଳିତ ହୋଇଛି,” ବୋଲି ପ୍ରଧାନମନ୍ତ୍ରୀ କ୍ରମାଗତ ଟ୍ୱିଟ୍ ଜରିଆରେ କରିଛନ୍ତି ।
ପାରମ୍ପରିକ ଚିକିତ୍ସା ପଦ୍ଧତି କ୍ଷେତ୍ରରେ ଭାରତ, ଇକ୍ୱେଟରିଆଲ ଗୁଏନା ସହଯୋଗ ବୁଝାମଣାକୁ କ୍ୟାବିନେଟ ଅନୁମୋଦନ

ପାରମ୍ପରିକ ଚିକିତ୍ସା ପଦ୍ଧତି କ୍ଷେତ୍ରରେ ସହଯୋଗ ଲାଗି ଭାରତ ଏବଂ ଇକ୍ୱେଟରିଆଲ ଗୁଏନା ମଧ୍ୟରେ ବୁଝାମଣାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ପିଛିଲା ଭାବେ ଅନୁମୋଦନ କରିଛନ୍ତି । ଏହି ବୁଝାମଣାପତ୍ର 08 ଏପ୍ରିଲ, 2018ରେ ସ୍ୱାକ୍ଷରିତ ହୋଇଥିଲା । ଏହି ବୁଝାମଣା ଦ୍ୱାରା ଉଭୟ ଦେଶ ମଧ୍ୟରେ ପାରମ୍ପରିକ ଚିକିତ୍ସା ପଦ୍ଧତି କ୍ଷେତ୍ରରେ ସହଯୋଗକୁ ପ୍ରୋତ୍ସାହନ ମିଳିବ । ଏହାର ଅନ୍ତର୍ଗତ ଗବେଷଣା କାର୍ଯ୍ୟ, ତାଲିମ ପାଠ୍ୟକ୍ରମ, ସମ୍ମିଳନୀ ଏବଂ ବୈଠକ ଆୟୋଜନ ଏବଂ ବିଶେଷଜ୍ଞମାନଙ୍କ ପ୍ରତିନିଯୁକ୍ତି ଲାଗି ଆବଶ୍ୟକ ଆର୍ଥିକ ସମ୍ବଳ ଆୟୁଷ ମନ୍ତ୍ରଣାଳୟ ପାଇଁ ଆବଂଟିତ ବଜେଟରୁ ଯୋଗାଡ଼ କରାଯାଇପାରିବ ।
ଡକ୍ଟର ଟେମସୁଲା ଆଓଙ୍କ ଦେହାନ୍ତରେ ତୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ତାଙ୍କ ସାହିତ୍ୟ ମାଧ୍ୟମରେ ଚମତ୍କାର ନାଗା ସଂସ୍କୃତିକୁ ଲୋକପ୍ରିୟ କରିବାରେ ପ୍ରମୁଖ ଭୂମିକା ଗ୍ରହଣ କରିଥିବା ଡକ୍ଟର ଟେମସୁଲା ଆଓଙ୍କ ଦେହାନ୍ତରେ ଗଭୀର ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଡକ୍ଟର ଟେମସୁଲା ଆଓଙ୍କ ଦେହାନ୍ତରେ ଦୁଃଖିତ ଯିଏ ତାଙ୍କ ସାହିତ୍ୟ ମାଧ୍ୟମରେ ଚମତ୍କାର ନାଗା ସଂସ୍କୃତିକୁ ଲୋକପ୍ରିୟ କରିବାରେ ପ୍ରମୁଖ ଭୂମିକା ଗ୍ରହଣ କରିଥିଲେ । ଶିକ୍ଷା ଏବଂ ସଂସ୍କୃତି କ୍ଷେତ୍ରରେ ତାଙ୍କର ଉଦ୍ୟମ ଉଲ୍ଲେଖନୀୟ ଥିଲା । ତାଙ୍କ ପରିବାର ଏବଂ ସାଙ୍ଗମାନଙ୍କ ପ୍ରତି ସମବେଦନା । ତାଙ୍କର ଆତ୍ମାର ସଦ୍‍ଗତି ହେଉ ।”
ଦ୍ୱାରକା ଶାରଦା ପୀଠ ଶଙ୍କରାଚାର୍ଯ୍ୟ ସ୍ୱାମୀ ସ୍ୱରୂପାନନ୍ଦ ସରସ୍ୱତୀଙ୍କ ଦେହାନ୍ତରେ ଶୋକ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦ୍ୱାରକା ଶାରଦା ପୀଠ ଶଙ୍କରାଚାର୍ଯ୍ୟ ସ୍ୱାମୀ ସ୍ୱରୂପାନନ୍ଦ ସରସ୍ୱତୀଙ୍କ ଦେହାନ୍ତରେ ଗଭୀର ଦୁଃଖ ପ୍ରକାଶ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଦ୍ୱାରକା ଶାରଦା ପୀଠ ଶଙ୍କରାଚାର୍ଯ୍ୟ ସ୍ୱାମୀ ସ୍ୱରୂପାନନ୍ଦ ସରସ୍ୱତୀଙ୍କ ଦେହାନ୍ତରେ ଅତ୍ୟନ୍ତ ଦୁଃଖିତ । ଏହି ଦୁଃଖଦ ସମୟରେ ତାଙ୍କ ଅନୁଗାମୀମାନଙ୍କୁ ମୋର ସମବେଦନା । ଓମ୍ ଶାନ୍ତି!”
ବେଲମେଣ୍ଟ ଫୋରମ୍ ସେକ୍ରେଟାରିଏଟକୁ ସହଯୋଗ ପାଇଁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ବେଲମେଣ୍ଟ ଫୋରମ୍ ସେକ୍ରେଟାରିଏଟକୁ ସହାୟତା ନିମନ୍ତେ ଫ୍ରାନ୍ସର ନ୍ୟାସନାଲ ରିସର୍ଚ୍ଚ ଏଜେନ୍ସି ସହ ଏକ ବୁଝାମଣାକୁ ସ୍ୱୀକୃତି ମିଳିଛି । ଏହି ବୁଝାମଣା ଅନୁଯାୟୀ 2015 ଜାନୁଆରୀରୁ 2017 ଡିସେମ୍ବର ମାସ ମଧ୍ୟରେ 40 ହଜାର ୟୁରୋର ସହାୟତା ଦିଆଯିବ । 2017 ଡିସେମ୍ବର ପରେ ମଧ୍ୟ ବେଲମଂଟ ଫୋରମ୍କୁ ଆର୍ଥିକ ସହାୟତା ଜାରି ରଖିବାକୁ କ୍ୟାବିନେଟ ଅନୁମୋଦନ ଦେଇଛନ୍ତି । 2009 ମସିହାରେ ଗଠିତ ହୋଇଥିଲା ବେଲମେଣ୍ଟ ଫୋରମ୍ । ବିଶ୍ୱସ୍ତରରେ ଜଳବାୟୁ ପରିବର୍ତ୍ତନ ଗବେଷଣା ଏବଂ ଆନ୍ତର୍ଜାତିକ ବିଜ୍ଞାନ ପରିଷଦକୁ ସହାୟତା ସକାଶେ ଏହା ବିଶ୍ୱର ଏକ ଉଚ୍ଚସ୍ତରୀୟ ଫୋରମ୍ । ଭାରତ ସମେତ ଅଷ୍ଟ୍ରେଲିଆ, ବ୍ରାଜିଲ, କାନାଡ଼ା, ଇଉରୋପୀୟ ଦେଶ ସମୂହ, ଫ୍ରାନ୍ସ, ଜର୍ମାନୀ, ଜାପାନ, ନେଦରଲାଣ୍ଡ, ଦକ୍ଷିଣ ଆଫ୍ରିକା, ୟୁକେ ଏବଂ ଆମେରିକା ମଧ୍ୟ ବେଲମେଣ୍ଟ ଫୋରମର ସଦସ୍ୟ ଅଛନ୍ତି । 2012 ମସିହାରୁ ଭୂପୃଷ୍ଠ ବିଜ୍ଞାନ ମନ୍ତ୍ରାଳୟ ଏହି ଫୋରମରେ ଭାରତର ପ୍ରତିନିଧିତ୍ୱ କରୁଛି । 2015 ଜାନୁଆରୀରୁ 2017 ଡିସେମ୍ବର ପର୍ଯ୍ୟନ୍ତ ଫ୍ରାନ୍ସ ଏହି ଫୋରମର ଆବାହକ ରହିଛି ।
କେନ୍ଦ୍ରୀୟ ଗୋଳାବାରୁଦ ଭଣ୍ଡାର ଅଗ୍ନିକାଣ୍ଡ ଘଟଣାରେ ମୃତକଙ୍କ ପ୍ରତି ପ୍ରଧାନମନ୍ତ୍ରୀଙ୍କ ଶୋକ,

ମହାରାଷ୍ଟ୍ରର ପୁଲଗାଓଁସ୍ଥିତ କେନ୍ଦ୍ରୀୟ ଗୋଳାବାରୁଦ ଭଣ୍ଡାରରେ ଘଟିଥିବା ଅଗ୍ନିକାଣ୍ଡରେ ମୃତକଙ୍କ ପ୍ରତି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗଭୀର ଶୋକ ପ୍ରକଟ କରିଛନ୍ତି । ପ୍ରଧାନମନ୍ତ୍ରୀ ଟୁଇଟର ଯୋଗେ ଏକ ଶୋକବାର୍ତ୍ତା ଦେଇ କହିଛନ୍ତି ଯେ, କେନ୍ଦ୍ରୀୟ ଗୋଳାବାରୁଦ ଭଣ୍ଡାର ଅଗ୍ନିକାଣ୍ଡରେ କେତେକ ଯବାନ ଓ ଅଧିକାରୀଙ୍କ ପ୍ରାଣହାନି ସମ୍ବାଦ ତାଙ୍କୁ ଗଭୀର ଭାବେ ମର୍ମାହତ କରିଛି । ପ୍ରାଣ ହରାଇଥିବା କର୍ମଚାରୀଙ୍କ ପରିବାର ପ୍ରତି ପ୍ରଧାନମନ୍ତ୍ରୀ ସମବେଦନା ଜ୍ଞାପନ କରିଛନ୍ତି । ଏହି ଘଟଣାରେ ଅନ୍ୟ ଯେଉଁମାନେ ଗୁରୁତର ଭାବେ ଆହତ ହୋଇଛନ୍ତି ପ୍ରଧାନମନ୍ତ୍ରୀ ସେମାନଙ୍କର ଆଶୁ ଆରୋଗ୍ୟ କାମନା କରିଛନ୍ତି । ଘଟଣାସ୍ଥଳ ପରିଦର୍ଶନ କରି ପରିସ୍ଥିତି ସମ୍ପର୍କରେ ପ୍ରତ୍ୟକ୍ଷ ବିବରଣୀ ସଂଗ୍ରହ କରିବା ସକାଶେ ପ୍ରଧାନମନ୍ତ୍ରୀ ପ୍ରତିରକ୍ଷା ମନ୍ତ୍ରୀ ଶ୍ରୀ ମନୋହର ପାରିକରଙ୍କୁ ନିର୍ଦ୍ଦେଶ ଦେଇଛନ୍ତି ।
2016-17 ବର୍ଷ ଲାଗି ରେଳବାଇର ସାଧାରଣ ରାଜସ୍ୱ ଦେୟ ଲାଭାଂଶ ଦର ଏବଂ ଅନ୍ୟ ଆନୁସଙ୍ଗିକ ବ୍ୟାପରରେ ରେଳ କନଭେନସନ ସମିତି (2014)ର ଷଷ୍ଠ ରିପୋର୍ଟରେ ଥିବା ସୁପାରିସ ଗ୍ରହଣ ସଂକଳ୍ପକୁ କ୍ୟାବିନେଟ ମଞ୍ଜୁରି

ସାଧାରଣ ରାଜସ୍ୱ ଭଣ୍ଡାରକୁ ରେଳବାଇ ଦ୍ୱାରା ପ୍ରଦାନ କରାଯିବାକୁ ଥିବା ଲାଭାଂଶ ଗୋଟିଏ ଥର ପାଇଁ ଛାଡ଼ କରାଯିବ । ଏହାକୁ ଗ୍ରହଣ କରିବା ନିମନ୍ତେ ସଂସଦର ଉଭୟ ଗୃହରେ ରେଳ ମନ୍ତ୍ରଣାଳୟ ଦ୍ଵାରା ଏକ ସଂକଳ୍ପ ଉପସ୍ଥାପନ କରାଯିବ । ଏଥିନିମନ୍ତେ ରେଳ କନଭେନସନ ସମିତି (2014) ଦ୍ୱାରା 2016-17 ବର୍ଷ ପାଇଁ କରାଯାଇଥିବା ସୁପାରିସକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ କରାଯାଇଛି ।
ମହିଳା ସଶକ୍ତିକରଣ ଓ ଲିଙ୍ଗଗତ ସମାନତା ପାଇଁ ଭାରତ ଓ ଜାତିସଂଘ ମଧ୍ୟରେ ଏମ୍ଓୟୁକୁ କ୍ୟାବିନେଟ ମଞ୍ଜୁରି

ମହିଳା ସଶକ୍ତିକରଣ ଓ ଲିଙ୍ଗଗତ ସମାନତା ପାଇଁ ଭାରତ ଓ ଜାତିସଂଘ ମଧ୍ୟରେ ସ୍ୱାକ୍ଷରିତ ଏମ୍ଓୟୁକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ ମିଳିଛି । ଏହି ପ୍ରସ୍ତାବରେ ପଂଚାୟତିରାଜ ମନ୍ତ୍ରଣାଳୟକୁ ବୈଷୟିକ ସହାୟତା ପ୍ରଦାନ ସହ ପଂଚାୟତିରାଜ ସଂସ୍ଥା ସମେତ ପ୍ରଶାସନିକ ପ୍ରତିଷ୍ଠାନର ସାମର୍ଥ୍ୟକୁ ସୁଦୃଢ଼ ପାଇଁ ବିଧେୟକ, ନୀତି ଓ କାର୍ଯ୍ୟକ୍ରମ ମାଧ୍ୟମରେ ଲିଙ୍ଗଗତ ସମାନତା ସୁଯୋଗ ସୃଷ୍ଟି କରିବା ରହିଛି । ପଂଚାୟତିରାଜ ମନ୍ତ୍ରଣାଳୟ ଓ ଜାତିସଂଘ ପରସ୍ପରର ସହଭାଗିତାରେ ପଂଚାୟତିରାଜ ସଂସ୍ଥାରେ ମହିଳାଙ୍କ ଭାଗିଦାରୀତାକୁ ପ୍ରୋତ୍ସାହନ ପ୍ରଦାନ କରିବେ । ନିର୍ବାଚିତ ମହିଳା ପ୍ରତିନିଧିଙ୍କୁ ସଶକ୍ତ କରିବା ପାଇଁ ସେମାନଙ୍କ ସାମର୍ଥ୍ୟ ବୃଦ୍ଧିକୁ ଗୁରୁତ୍ୱ ଦିଆଯିବ । ଲିଙ୍ଗଗତ ବୈଷମ୍ୟକୁ ଦୂରକରିବା ପାଇଁ ଉଭୟ ପକ୍ଷ ଏବେ ମିଳିତ ଭାବେ ଡିଜାଇନ୍ ପ୍ରସ୍ତୁତ କରିବା ସହ ନୀତି ଓ କାର୍ଯ୍ୟକ୍ରମକୁ ପ୍ରଭାବଶାଳୀ ଢଙ୍ଗରେ କାର୍ଯ୍ୟକାରୀ କରାଇବେ । ଦୀର୍ଘକାଳୀନ ଭାବେ ଏହା ଭାରତର ଗ୍ରାମାଚଂଳରେ ମହିଳାମାନଙ୍କ ସ୍ଥିତିରେ ଉନ୍ନତି ଆଣିବା ସହ ମହିଳାଙ୍କ ବିରୋଧରେ ସମସ୍ତ ପ୍ରକାରର ଭେଦଭାବକୁ ଦୂର କରିବା ପାଇଁ ସହାୟକ ହେବ । ଏହି ଏମ୍ଓୟୁ ଫଳରେ 6ଟି ରାଜ୍ୟ – ଆନ୍ଧ୍ରପ୍ରଦେଶ, ତେଲଙ୍ଗାନା, ଓଡ଼ିଶା, କର୍ଣ୍ଣାଟକ, ରାଜସ୍ଥାନ ଓ ମଧ୍ୟପ୍ରଦେଶର ଜିଲ୍ଲା ଓ ଉପଖଣ୍ଡ ସ୍ତରରେ ଲିଙ୍ଗଗତ ସମାନତା ଓ ମହିଳା ସଶକ୍ତିକରଣ ଦିଗରେ କାର୍ଯ୍ୟକ୍ରମମାନ କାର୍ଯ୍ୟକାରୀ ହେବ ।
ପାଇକ ବିଦ୍ରୋହ ସ୍ମାରକୀ ଡାକ ଟିକଟ, ମୁଦ୍ରା ଉନ୍ମୋଚନ ସହ ଆଇଆଇଟି ଭୁବନେଶ୍ୱର କ୍ୟାମ୍ପସ ରାଷ୍ଟ୍ରକୁ ଉତ୍ସର୍ଗ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ 2018 ଡିସେମ୍ବର 24ରେ ଓଡିଶା ଗସ୍ତ କରିଥିଲେ । ଆଇଆଇଟି ଭୁବନେଶ୍ୱର କ୍ୟାମ୍ପସରେ ପ୍ରଧାନମନ୍ତ୍ରୀ ପାଇକ ବିଦ୍ରୋହ ସ୍ମାରକୀ ଷ୍ଟାମ୍ପ ଏବଂ ମୁଦ୍ରା ଉନ୍ମୋଚନ କରିଥିଲେ । 1817ରେ ବ୍ରିଟିଶ ଶାସନ ବିରୋଧରେ ପାଇକ ବିଦ୍ରୋହ ଲଢ଼େଇ ହୋଇଥିଲା । ଉତ୍କଳ ବିଶ୍ୱବିଦ୍ୟାଳୟ, ଭୁବନେଶ୍ୱରରେ ପାଇକ ବିଦ୍ରୋହକୁ ନେଇ ଏକ ଚେୟାର ପ୍ରତିଷ୍ଠା ହେବା ନେଇ ମଧ୍ୟ ଘୋଷଣା କରାଯାଇଥିଲା । ପ୍ରଧାନମନ୍ତ୍ରୀ ଲଳିତଗିରି ସଂଗ୍ରହାଳୟ ଉଦଘାଟନ କରିଥିଲେ । ପ୍ରତ୍ନତତ୍ୱ ଦୃଷ୍ଟିରୁ ଓଡିଶାର ଲଳିତଗିରି ବିଶେଷ ଗୁରୁତ୍ୱ ବହନ କରୁଥିବା ଏକ ପ୍ରସିଦ୍ଧ ବୌଦ୍ଧ କେନ୍ଦ୍ର ଯେଉଁଠାରେ କି ସ୍ତୂପ, ବୌଦ୍ଧ ବିହାର ଏବଂ ଭଗବାନ ବୁଦ୍ଧଙ୍କ ପ୍ରତିମୂର୍ତ୍ତି ରହିଛି । ଶ୍ରୀ ମୋଦୀ ଆଇଆଇଟି ଭୁବନେଶ୍ୱର କ୍ୟାମ୍ପସକୁ ଦେଶ ଉଦ୍ଦେଶ୍ୟରେ ଉତ୍ସର୍ଗ କରିଥିଲେ । ସେ ମଧ୍ୟ ଭୁବନେଶ୍ୱରରେ ନୂତନ ଇଏସଆଇସି ହସପିଟାଲକୁ ଉଦଘାଟିତ କରିଥିଲେ । ସେ ପାଇପଲାଇନ ଏବଂ ରାସ୍ତା ପ୍ରକଳ୍ପଗୁଡ଼ିକର ମଧ୍ୟ ଆଧାରଶିଳା ସ୍ଥାପନ କରିଥିଲେ । ଏହି ଅବସରରେ ବକ୍ତବ୍ୟ ରଖି ପ୍ରଧାନମନ୍ତ୍ରୀ କହିଲେ ଯେ ଉଦଘାଟିତ ହୋଇଥିବା କିମ୍ବା ଶିଳାନ୍ୟାସ କରାଯାଇଥିବା ମୋଟ ପ୍ରକଳ୍ପର ମୂଲ୍ୟ 14,000 କୋଟି ଟଙ୍କାରୁ ଅଧିକ ହେବ । ଦକ୍ଷିଣ-ପୂର୍ବ ଏସିଆର ଦ୍ୱାର ଭାବେ ପୂର୍ବ ଭାରତକୁ ବିକଶିତ କରିବା କେନ୍ଦ୍ର ସରକାରଙ୍କ ଲକ୍ଷ୍ୟ ବୋଲି ସେ ପ୍ରକାଶ କରିଥିଲେ । ପ୍ରଧାନମନ୍ତ୍ରୀ କହିଲେ ଯେ ଆଇଆଇଟି ଭୁବନେଶ୍ୱର ଓଡିଶାରେ ଶିଳ୍ପ ପ୍ରଗତିକୁ ଅଧିକ ବେଗରେ ଆଗେଇ ନେବ ଏବଂ ଜନସାଧାରଣଙ୍କ ଜୀବନ ସ୍ତରରେ ଉନ୍ନତି ଆଣିବା ପାଇଁ ବୈଷୟିକ ଜ୍ଞାନର ବିକାଶ ଦିଗରେ କାର୍ଯ୍ୟ କରିବ । ରାଜ୍ୟରେ ସ୍ୱାସ୍ଥ୍ୟସେବା ଭିତ୍ତିଭୂମି, ରାସ୍ତା ନେଟୱାର୍କ, ତୈଳ ଓ ପାଇପଲାଇନ ଭିତ୍ତିଭୂମି ସମ୍ପ୍ରସାରିତ କରିବା ଯୋଜନା ସମ୍ବନ୍ଧରେ ପ୍ରଧାନମନ୍ତ୍ରୀ ସୂଚନା ପ୍ରଦାନ କରିଥିଲେ । ପ୍ରଧାନମନ୍ତ୍ରୀ ଓଡିଶାର ସାମଗ୍ରୀକ ବିକାଶ ଲାଗି କେନ୍ଦ୍ର ସରକାରଙ୍କ ସଂକଳ୍ପକୁ ଦୋହରାଇଥିଲେ ।
ଡିସେମ୍ବର ୧୪ ତାରିଖରେ ଅହମ୍ମଦାବାଦରେ ପ୍ରମୁଖ ସ୍ୱାମୀ ମହାରାଜ ଶତାବ୍ଦୀ ମହୋତ୍ସବର ଉଦଘାଟନୀ କାର୍ଯ୍ୟକ୍ରମରେ ଅଂଶଗ୍ରହଣ କରବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୧୪ ଡିସେମ୍ବର, ୨୦୨୨ ଦିନ ଅପରରାହ୍ନ ୫.୩୦ରେ ଅହମ୍ମଦାବାଦରେ ପ୍ରମୁଖ ସ୍ୱାମୀ ମହାରାଜ ଶତାବ୍ଦୀ ମହୋତ୍ସବର ଉଦଘାଟନୀ କାର୍ଯ୍ୟକ୍ରମରେ ଅଂଶଗ୍ରହଣ କରିବେ । ପରମ ପୂଜ୍ୟ ପ୍ରମୁଖ ସ୍ୱାମୀ ମହାରାଜ ଜଣେ ମାର୍ଗଦର୍ଶକ ତଥା ଗୁରୁ ଥିଲେ ଯିଏ ଭାରତ ତଥା ବିଶ୍ୱର ଅଗଣିତ ଜୀବନକୁ ଛୁଇଁଥିଲେ । ଜଣେ ମହାନ ଆଧ୍ୟାତ୍ମିକ ଗୁରୁ ଭାବରେ ତାଙ୍କୁ ବହୁଳ ସମ୍ମାନିତ ଏବଂ ପ୍ରଶଂସା କରାଯାଇଥିଲା । ତାଙ୍କ ଜୀବନ ଆଧ୍ୟାତ୍ମିକତା ଏବଂ ମାନବିକତାର ସେବା ପାଇଁ ଉତ୍ସର୍ଗୀକୃତ ହୋଇଥିଲା । ବିଏପିଏସ୍‍ ସ୍ୱାମୀ ନାରାୟଣ ସଂସ୍ଥାର ଗୁରୁ ଭାବରେ ସେ ଅଗଣିତ ସାଂସ୍କୃତିକ, ସାମାଜିକ ତଥା ଆଧ୍ୟାତ୍ମିକ ପଦକ୍ଷେପକୁ ପ୍ରେରଣା ଦେଇ ଲକ୍ଷ ଲକ୍ଷ ଲୋକଙ୍କୁ ସୁବିଧା ପ୍ରଦାନ ସହିତ ସେମାନଙ୍କର ଯତ୍ନ ନେଇଥିଲେ । ପରମ ପୂଜ୍ୟ ପ୍ରମୁଖ ସ୍ୱାମୀ ମହାରାଜଙ୍କ ଜନ୍ମ ଶତବାର୍ଷିକୀରେ, ସାରା ବିଶ୍ୱରୁ ଲୋକମାନେ ତାଙ୍କ ଜୀବନ ଏବଂ କାର୍ଯ୍ୟକୁ ପାଳନ କରୁଛନ୍ତି । ବର୍ଷବ୍ୟାପି ବିଶ୍ୱ ସାରା ଚାଲିଥିବା ଉତ୍ସବ ସମାପ୍ତ ହେବ "ପ୍ରମୁଖ ସ୍ୱାମୀ ମହାରାଜ ଶତାବ୍ଦୀ ମହୋତ୍ସବ” ଯାହାକି ବିଏପିଏସ୍‍ ସ୍ୱାମୀ ନାରାୟଣ ସଂସ୍ଥାର ମୁଖ୍ୟାଳୟ ସାହିବାଗ ସ୍ଥିତ ବିଏପିଏସ୍‍ ସ୍ୱାମୀନାରାୟଣ ମନ୍ଦିର ଦ୍ୱାରା ଆୟୋଜିତ ହେଉଛି । ଏହା ଏକ ମାସ ବ୍ୟାପୀ ଉତ୍ସବ ହେବ ଯାହା ୧୫ ଡିସେମ୍ବର ୨୦୨୨ ରୁ ୧୫ ଜାନୁୟାରୀ ୨୦୨୩ ପର୍ଯ୍ୟନ୍ତ ଅହମ୍ମଦାବାଦରେ ଅନୁଷ୍ଠିତ ହେବ, ଏଥିରେ ଦୈନିକ କାର୍ଯ୍ୟକ୍ରମ, ବିଷୟବସ୍ତୁ ସମ୍ବଳିତ ପ୍ରଦର୍ଶନୀ ଏବଂ ଚିନ୍ତାଧାରା ସୃଷ୍ଟି କରୁଥିବା ପାଭିଲିଅନ୍ ପ୍ରଦର୍ଶିତ ହେବ । ବିଏପିଏସ୍‍ ସ୍ୱାମୀ ନାରାୟଣ ସଂସ୍ଥା ୧୯୦୭ ମସିହାରେ ଶାସ୍ତ୍ରୀଜୀ ମହାରାଜଙ୍କ ଦ୍ୱାରା ପ୍ରତିଷ୍ଠା କରାଯାଇଥିଲା । ବୈଦିକ ଶିକ୍ଷା ଉପରେ ଆଧାର କରି ଏବଂ ବ୍ୟବହାରିକ ଆଧ୍ୟାତ୍ମିକତାର ସ୍ତମ୍ଭ ଉପରେ ପ୍ରତିଷ୍ଠିତ, ବିଏପିଏସ୍‍ ଆଜିର ଆଧ୍ୟାତ୍ମିକ, ନୈତିକ ଏବଂ ସାମାଜିକ ଆହ୍ୱାନର ସମାଧାନ ପାଇଁ ବହୁ ଦୂର ପର୍ଯ୍ୟନ୍ତ ପହଞ୍ଚିପାରିଛି । ବିଏପିଏସ୍‍ ବିଶ୍ୱାସ, ଏକତା, ଏବଂ ନିସ୍ୱାର୍ଥପର ସେବାର ମୂଲ୍ୟବୋଧକୁ ବଞ୍ଚାଇ ରଖିବାକୁ ଲକ୍ଷ୍ୟ ରଖିଛି ଏବଂ ବିଭିନ୍ନ ବର୍ଗର ଲୋକଙ୍କ ଆଧ୍ୟାତ୍ମିକ, ସାଂସ୍କୃତିକ, ଶାରୀରିକ ଏବଂ ଭାବଗତ ଆବଶ୍ୟକତା ଯୋଗାଇଥାଏ । ଏହା ବିଶ୍ୱବ୍ୟାପୀ ପ୍ରୟାସ ମାଧ୍ୟମରେ ମାନବିକ କାର୍ଯ୍ୟକଳାପ କରିଥାଏ ।
ଆଫ୍ରିକା ବିକାଶ ସମ୍ବନ୍ଧୀୟ ସହଯୋଗ ଲାଗି ଭାରତ, ସଂଯୁକ୍ତ ଆରବ ଅମିରତନ୍ତ୍ର (ୟୁଏଇ) ମଧ୍ୟରେ ବୁଝାମଣାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଆଫ୍ରିକାରେ ବିକାଶ ସମ୍ବନ୍ଧୀୟ ସହଯୋଗ ଲାଗି ଭାରତ ଏବଂ ସଂଯୁକ୍ତ ଆରବ ଅମିରତନ୍ତ୍ର (ୟୁଏଇ) ମଧ୍ୟରେ ବୁଝାମଣାପତ୍ର (ଏମଓୟୁ)କୁ ଅନୁମୋଦନ କରିଛନ୍ତି । ଏହି ଏମଓୟୁରେ ଉଭୟ ଦେଶ ମଧ୍ୟରେ ସହଯୋଗର ରୂପରେଖ ନିର୍ଦ୍ଧାରଣ କରିବା ବିଷୟରେ ଉଲ୍ଲେଖ କରାଯାଇଛି, ଯାହାଦ୍ୱାରା ଆଫ୍ରିକାରେ ବିକାଶ ଭାଗୀଦାରୀ ପ୍ରକଳ୍ପ ଏବଂ କାର୍ଯ୍ୟକ୍ରମଗୁଡ଼ିକୁ କାର୍ଯ୍ୟାନ୍ୱୟନ କରାଯାଇପାରିବ । ଲାଭ : ଏହି ପ୍ରସ୍ତାବ ଫଳରେ ଭାରତ ଏବଂ ଆଫ୍ରିକୀୟ ଦେଶଗୁଡ଼ିକ ମଧ୍ୟରେ ରାଜନୈତିକ ଏବଂ ଆର୍ଥିକ ସମ୍ପର୍କ ସୁଦୃଢ଼ ହେବାରେ ସହାୟତା ମିଳିପାରିବ ଏବଂ ଏଥିସହିତ ବ୍ୟାପକ ସାମରିକ ସ୍ୱାର୍ଥ ପୂରଣ ହେବ ।
ଉତ୍କଳ ଏକ୍ସପ୍ରେସ୍ ଧାରଣାଚ୍ୟୁତ ହେବା ଘଟଣାରେ ପ୍ରଧାନମନ୍ତ୍ରୀଙ୍କ ଦୁଃଖ ପ୍ରକାଶ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉତ୍ତରପ୍ରଦେଶର ମୁଜାଫରନଗର ଠାରେ ଉତ୍କଳ ଏକ୍ସପ୍ରେସ୍ ଧାରଣାଚ୍ୟୁତ ହେବା ଘଟଣାରେ ଗଭୀର ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ ସୂଚନା ଦେଇଛନ୍ତି ଯେ ଦୁର୍ଘଟଣାସ୍ଥଳରେ ସ୍ଥିତି ପ୍ରତି ଅହରହ ଦୃଷ୍ଟି ଦିଆଯାଉଛି, ଏବଂ ରେଳ ମନ୍ତ୍ରଣାଳୟ ଏବଂ ଉତ୍ତରପ୍ରଦେଶ ସରକାର ଯଥାସମ୍ଭବ ଓ ସବୁପ୍ରକାରର ସହାୟତା ଯୋଗାଇ ଦେବାର ପ୍ରୟାସ କରିଛନ୍ତି । “ମୁଜାଫରନଗର ଠାରେ ଉତ୍କଳ ଏକ୍ସପ୍ରେସ୍ ଧାରଣାଚ୍ୟୁତ ହେବା ଘଟଣାରେ ମୁଁ ଗଭୀର ଭାବେ ମର୍ମାହତ। ମୃତକଙ୍କ ପ୍ରତି ଗଭୀର ସମବେଦନା ଜଣାଉଛି । ମୁଁ ଆହତମାନଙ୍କ ଶୀଘ୍ର ଆରୋଗ୍ୟ କାମନା କରୁଛି । ରେଳ ମନ୍ତ୍ରଣାଳୟ ସ୍ଥିତି ଉପରେ ସତର୍କ ଦୃଷ୍ଟି ରଖିଛି । ଟ୍ରେନ୍ ଧାରଣାଚ୍ୟୁତ ହେବା ଘଟଣାରେ ରେଳ ମନ୍ତ୍ରଣାଳୟ ଏବଂ ଉତ୍ତର ପ୍ରଦେଶ ସରକାର ଯଥାସମ୍ଭବ ଏବଂ ସମସ୍ତ ପ୍ରକାରର ସହାୟତା ଯୋଗାଇ ଦେଉଉଛନ୍ତି” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ବାଲ୍ମିକୀ ଜୟନ୍ତୀ ଅବସରରେ ଦେଶବାସୀଙ୍କୁ ଶୁଭେଚ୍ଛା ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବାଲ୍ମିକୀ ଜୟନ୍ତୀ ଅବସରରେ ଦେଶବାସୀଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ମଧ୍ୟ ମହର୍ଷି ବାଲ୍ମିକୀଙ୍କ ବିଷୟରେ ତାଙ୍କ ଚିନ୍ତାଧାରାର ଏକ ଭିଡିଓ ସେୟାର କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଦେଶବାସୀଙ୍କୁ ବାଲ୍ମିକୀ ଜୟନ୍ତୀର ଶୁଭକାମନା!”
ଭାରତୀୟ ଭେଟେନାରୀ କାଉନସିଲକୁ 2 ଏକର ଜମି ଆବଂଟନ ପ୍ରସ୍ତାବକୁ କେବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି (05.10.2016) ଅନୁଷ୍ଠିତ କେନ୍ଦ୍ର କେବିନେଟ ବୈଠକରେ ନୂଆଦିଲ୍ଳୀର ଭାରତୀୟ କୃଷି ଗବେଷଣା ସଂସ୍ଥାନ(ଆଇଏଆରଆଇ)ର 2 ଏକର ଜମିକୁ 99 ବର୍ଷିଆ ଲିଜ୍ ଆଧାରରେ ଭେଟେନାରୀ କାରଉନ୍ସିଲ ଅଫ୍ ଇଣ୍ଡିଆ(ଭିସିଆଇ) ଦେବା ପ୍ରସ୍ତାବକୁ ମଞ୍ଜୁରି ମିଳିଛି । ପ୍ରତିବର୍ଷ ବର୍ଗମିଟର ପିଛା 1 ଟଙ୍କା ହାରରେ ମୋଟ 8,01,278 ଟଙ୍କା ଲିଜ୍ ଭଡ଼ା ମିଳିବ । ଭେଟେନାରୀ କାଉନ୍ସିଲ ଦ୍ୱାରା ନିଜର ଗତିବିଧିକୁ ବ୍ୟାପକ କରି ପଶୁସମ୍ପଦ ବିଜ୍ଞାନ କ୍ଷେତ୍ରର ସବିଶେଷ ଗବେଷଣା ତଥ୍ୟ ସହାୟତାରେ କାର୍ଯ୍ୟରତ ଭେଟେନାରୀ ପେଷାଦାରଙ୍କ ପାଇଁ ସ୍ୱଳ୍ପକାଳୀନ ପାଠ୍ୟକ୍ରମ ଦ୍ୱାରା ଦକ୍ଷତା ବିକାଶ ପାଇଁ ଲକ୍ଷ୍ୟ ରଖାଯାଇଛି । ଏହି ସୁବିଧା ଦ୍ୱାରା ଭେଟେନାରୀ କାଉନ୍ସିଲ ଅତିରିକ୍ତ କାର୍ଯ୍ୟକ୍ରମ ଆରମ୍ଭ କରିବ ଓ ଦେଶର ଗ୍ରାମୀଣ ଲୋକଙ୍କ ଆର୍ଥିକ ଅଭିବୃଦ୍ଧି ଓ ନିଯୁକ୍ତି ସୁଯୋଗ ସୃଷ୍ଟି ଦିଗରେ ଫାଇଦା ମିଳିବ ।
ଭାରତ ଓ ୟୁରୋପୀୟ ସଂଘ ମଧ୍ୟରେ ଜଳ ସହଯୋଗ ପାଇଁ ବୁଝାମଣାକୁ କେବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି (05.10.2016) ଅନୁଷ୍ଠିତ କେନ୍ଦ୍ର କେବିନେଟ ବୈଠକରେ ଭାରତ ଓ ୟୁରୋପୀୟ ସଂଘ ମଧ୍ୟରେ ଜଳ ସମ୍ପଦ କ୍ଷେତ୍ରରେ ସ୍ୱାକ୍ଷରିତ ବୁଝାମଣାକୁ ଅନୁମୋଦନ ମିଳିଛି । ଜଳ ପରିଚାଳନା କ୍ଷେତ୍ରରେ ସମାନତା, ପାରସ୍ପରିକ ଓ ଆପୋଷ ଲାଭ ପାଇଁ ଦୁଇ ଦେଶ ମଧ୍ୟରେ ବୈଷୟିକ, ବିଜ୍ଞାନକୃତ ଓ ପରିଚାଳନାଗତ ସାମର୍ଥ୍ୟକୁ ସୁଦୃଢ଼ କରିବାକୁ ଏହି ବୁଝାମଣାରେ ଉଲ୍ଲେଖ କରାଯାଇଛି । ଏହା ନଦୀ ଉପକୂଳ ସହ ସମନ୍ୱିତ ଜଳସମ୍ପଦ ପରିଚାଳନା ଯୋଜନା ସମେତ ଜଳ ପ୍ରସଙ୍ଗ ଓ ଗସ୍ତ ଅନୁଧ୍ୟାନ ପାଇଁ ବୈଷୟିକ ତଥ୍ୟ ଆଦାନପ୍ରଦାନ କରାଇବ । ଜଳସମ୍ପଦ କ୍ଷେତ୍ରରେ ଭାରତ ଓ ୟୁରୋପୀୟ ସଂଘ ମଧ୍ୟରେ ବୁଝାମଣାକୁ ଅଧିକ ବିକଶିତ କରି ଯେଉଁଠି ପାରସ୍ପରିକ ଫାଇଦା ପାଇଁ ସହଯୋଗ ନାହିଁ ସେଠାରେ ପରିବେଶଗତ ସମସ୍ୟାର ମୂଳ କାରଣକୁ ଚିହ୍ନଟ କରି ଓ ସ୍ଥାୟୀ ବିକାଶ ପାଇଁ ଏହି ଏମଓୟୁରେ ଲକ୍ଷ୍ୟ ରଖାଯାଇଛି । ଭାରତରେ ଜନସଂଖ୍ୟା ବୃଦ୍ଧି, ଜଳ ଚାହିଦା ବଢ଼ିବା ଓ ଜଳବାୟୁ ପରିବର୍ତ୍ତନକୁ ଆଖିରେ ରଖି ଜଳ ପରିଚାଳନାରେ ଆସୁଥିବା ପ୍ରମୁଖ ଚାଲେଞ୍ଜର ମୁକାବିଲା ପାଇଁ ସ୍ଥାୟୀ ପରିଚାଳନାର ପରିକଳ୍ପନା କରାଯାଇଛି । ଏହି ଏମଓୟୁକୁ ପୂରଣ ପାଇଁ ଏକ ମିଳିତ କାର୍ଯ୍ୟକାରୀ ଗୋଷ୍ଠୀ (ୱାର୍କିଂ ଗ୍ରୁପ୍) ଗଠନ କରାଯିବ ।
ବହୁ ରାଜ୍ୟ ସମବାୟ ସମିତି (ଏମଏସସିଏସ୍‌) ଅଧିନିୟମ, ୨୦୦୨ ଅନୁଯାୟୀ ଏକ ଜାତୀୟ ସ୍ତରର ବହୁମୁଖୀ ସମବାୟ ରପ୍ତାନି ସମିତି ଗଠନକୁ କ୍ୟାବିନେଟ୍ ମଞ୍ଜୁରୀ

ମାନ୍ୟବର ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ, ବହୁ ରାଜ୍ୟ ସମବାୟ ସମିତି (ଏମଏସସିଏସ୍‌) ଅଧିନିୟମ, ୨୦୦୨ ଅଧୀନରେ ଏକ ଜାତୀୟ ସ୍ତରର ବହୁମୁଖୀ ସମବାୟ ରପ୍ତାନି ସମାଜ ଗଠନ ତଥା ପ୍ରୋତ୍ସାହିତ କରିବାକୁ ଅନୁମୋଦନ କରିଛି । ବୈଦେଶିକ ବ୍ୟାପାର ଏବଂ ବାଣିଜ୍ୟ ବିଭାଗ, ବାଣିଜ୍ୟ ଏବଂ ଶିଳ୍ପ ମନ୍ତ୍ରଣାଳୟ ସେମାନଙ୍କର ରପ୍ତାନି ସମ୍ବନ୍ଧୀୟ ନୀତି, ଯୋଜନା ଏବଂ ସଂଗଠନ ମାଧ୍ୟମରେ ସମବାୟ ସମିତି ଏବଂ ଆନୁଷଙ୍ଗିକ ସଂସ୍ଥା ଦ୍ୱାରା ଉତ୍ପାଦିତ ସମସ୍ତ ସାମଗ୍ରୀ ଏବଂ ସେବା ‘ସମ୍ପୂର୍ଣ୍ଣ ସରକାରୀ ଆଭିମୁଖ୍ୟ' ଅନୁସରଣ କରି ରପ୍ତାନି କରିପାରିବେ । ପ୍ରସ୍ତାବିତ ସମିତି ରପ୍ତାନି କାର୍ଯ୍ୟ ତଥା ପ୍ରୋତ୍ସାହନ ପାଇଁ ଏକକ ସଂଗଠନ ଭାବରେ କାର୍ଯ୍ୟ କରି ସମବାୟ କ୍ଷେତ୍ରରୁ ରପ୍ତାନି ବୃଦ୍ଧି କ୍ଷେତ୍ରରେ କାର୍ଯ୍ୟ କରିବ । ଏହା ବିଶ୍ୱ ବଜାରରେ ଭାରତୀୟ ସମବାୟ ସମିତିର ରପ୍ତାନି ସମ୍ଭାବନାକୁ ବୃଦ୍ଧିରେ ସାହାଯ୍ୟ କରିବ । ଏହି ପ୍ରସ୍ତାବିତ ସମିତି ମଧ୍ୟ ସମବାୟକୁ ବିଭିନ୍ନ ରପ୍ତାନି ସମ୍ବନ୍ଧୀୟ ଯୋଜନା ତଥା ଭାରତ ସରକାରଙ୍କ ବିଭିନ୍ନ ମନ୍ତ୍ରଣାଳୟର ନୀତିର ଲାଭ ପାଇବାରେ ସାହାଯ୍ୟ କରିବ । ଏହା ସହକାର-ସେ-ସମୃଦ୍ଧି ର ଲକ୍ଷ୍ୟ ହାସଲ କରିବାରେ ମଧ୍ୟ ସହାୟକ ହେବ । ଯଦିଓ ସମବାୟ ସମିତିର ଅନ୍ତର୍ଭୂକ୍ତି ଅଭିବୃଦ୍ଧି ମଡେଲ ଯେଉଁଠାରେ ସଦସ୍ୟମାନେ ସେମାନଙ୍କର ଦ୍ରବ୍ୟ ଏବଂ ସେବା ରପ୍ତାନି ମାଧ୍ୟମରେ ଉନ୍ନତ ମୂଲ୍ୟ ହୃଦୟଙ୍ଗମ କରିବେ ଏବଂ ସମିତି ଦ୍ୱରା ଅତିରିକ୍ତ ଆବଣ୍ଟନ ହୋଇଥିବା ଲାଭାଂଶ ଦ୍ୱାରା ଉପକୃତ ହେବେ। ପ୍ରସ୍ତାବିତ ସମିତି ମାଧ୍ୟମରେ ଅଧିକ ରପ୍ତାନି ବିଭିନ୍ନ ସ୍ତରରେ ସମବାୟ ସମିତି ଦ୍ୱାରା ଦ୍ରବ୍ୟ ଏବଂ ସେବା ଉତ୍ପାଦନ ବୃଦ୍ଧି କରିବ । ଯାହା ଦ୍ୱାରା ସମବାୟ କ୍ଷେତ୍ରରେ ଅଧିକ ନିଯୁକ୍ତି ମିଳିବ । ପ୍ରକ୍ରିୟାକରଣ ଖାଦ୍ୟ ଏବଂ ଆନ୍ତର୍ଜାତୀୟ ମାନକ ସହିତ ସେବାଗୁଡିକ ବୃଦ୍ଧି କରିବା ଦ୍ୱାରା ମଧ୍ୟ ଅତିରିକ୍ତ ନିଯୁକ୍ତି ସୃଷ୍ଟି କରିବ । ସମବାୟ ସାମଗ୍ରୀର ରପ୍ତାନି ବୃଦ୍ଧି, ମେକ୍ ଇନ୍ ଇଣ୍ଡିଆକୁ ମଧ୍ୟ ପ୍ରୋତ୍ସାହିତ କରିବା ସହିତ ଆତ୍ମନିର୍ଭର ଭାରତକୁ ଆଗେଇ ନେବ ।